Сабий спорт утыкущIэ
Бахъсэн къалэм Фрунзе и цIэр зезыхьэ и уэрамым гуфIэгъуэ щытыкIэм иту дыгъуасэ къыщызэIуахащ сабий спорт утыкущIэ.
ЗэIущIэ гуапэм кърихьэлIат КъБР-м и Iэтащхьэм и Администрацэм и УнафэщIым и къуэдзэ-щIыпIэ самоуправленэм и IуэхухэмкIэ управленэм и пашэ Сарбашевэ Светланэ, Бахъсэн къалэ администрацэм и Iэтащхьэ Мамхэгъ Хьэчим, къалэ Советым и депутатхэр, жылагъуэм, IуэхущIапIэхэм, цIыхубэ хъыбарегъащIэ IэнатIэхэм я лIыкIуэхэр.
Мамхэгъ Хьэчим къыщыпсалъэм къыхигъэщащ сабий спорт утыкур къызэIуахынымкIэ Iэмал щыIэ зэрыхъуар зэрифIыщIэр зэхэщIыкI лъагэ зиIэ цIыхухэмрэ, къапщтэмэ, хьэрычэтыщIэ Нэзэр Артур, Урысей Федерацэм зэрыщыту щагъэзащIэ ЩIыналъэ-жылагъуэ самоуправленэмкIэ программэмрэ. «Дэтхэнэ зы цIыхуми и хьэлъхьэныгъэм мыхьэнэшхуэ иIэщ икIи фIыщIэ яхудощI мы утыкур къызэгъэпэщынымкIэ щIэгъэкъуэн къытхуэхъуа псоми», — жиIащ къалэ администрацэм и Iэтащхьэм.
КъищынэмыщIауэ, къызэхуэсахэм псалъэ гуапэкIэ захуигъэзащ Сарбашевэ Светлани. «ЩIыналъэ-жылагъуэ самоуправленэмкIэ программэм ипкъ иткIэ мыр япэу зызыIэта пцIащхъуэщ икIи ар я фIыгъэщ Бахъсэн къалэм и цIыху жыджэрхэм», — къыхигъэщащ Сарбашевэм.
Бахъсэн къалэ администрацэм и пресс-IуэхущIапIэм и лэжьакIуэ Балъкъыз Iэминэ хъыбар къызэрыдигъэщIамкIэ, ЩэнхабзэмкIэ унэм и лэжьакIуэхэм хьэщIэхэм папщIэ концерт удэзыхьэх къызэрагъэпэщащ. Абы хэтащ куэдым фIыуэ ялъэгъуа «Бахъсэн ауз» къэфакIуэ гупымрэ щIыпIэм щыщ уэрэджыIакIуэхэмрэ.
КъекIуэкI Iуэхугъуэр яфIэгъэщIэгъуэну кIэлъыплъащ къалэдэс куэд. Абыхэм псы щIыIэрэ морожнэкIэ яхуэупсащ.
ГуфIэгъуэ зэхуэсым и кIэухым футболист цIыкIухэм утыкущIэм зэныбжьэгъугъэ зэIущIэ щрагъэкIуэкIащ.
Темыр Дисанэ.
